થોડા જ સમયમાં નવરાત્રી આવશે અને દશેરાએ રાવણદહન પણ થશે. ખરું રાવણદહન ત્યારે જ થશે જ્યારે ઘરમાં કે ઘરની બહાર આવા અનેક માથાં લઈને ફરતાં રાવણને સમર્પિત ન થઈએ. રાવણે પણ સાધુનું સ્વરૂપ લઈને જ સીતાને ફસાવી હતી. આ પરંપરા આજના રાવણોએ પણ ચાલુ રાખી છે એવું ચોક્કસ કહી શકાય. યાદ રાખવું જોઈએ કે સીતા રાવણને વશ નહોતા થયા કે રાવણે સીતા પર બળજબરી નહોતી કરી, પણ આ તો કળિયુગના રાવણ છે. શ્રદ્ધા રાખવી જ હોય તો ભગવાનમાં અને જાતમાં રાખીએ, આવાં બની બેઠેલા બાબાઓ પર શું કામ ઓળઘોળ થઈએ? લાગણીમાં આવીને કોઇ નિર્ણય લેવા કે પોતાની જાતને અસહાય માનવા કરતાં નારીએ પોતાના શક્તિસ્વરૂપને ઓળખતાં શીખવું પડશે. વખત આવે આવા રાવણોને ખુલ્લા પાડતાં અચકાવાની જરૂર નથી. તેમ કરવાથી બીજી અનેક નારીનું શોષણ અટકાવવામાં આપણે મદદરૂપ બનીએ છીએ.